Drie leerders sterf by skool(Argieffoto: @WCHEMS/Twitter) Drie leerders van ŉ skool in Emalahleni (Witbank) is dood, vermoedelik weens voedselvergiftiging. Die departement van onderwys in Mpumalanga sê in ŉ verklaring die kinders is Maandagmiddag dood. Hulle was leerders by die Nelson Ngubeni Primary School in Emalahleni. “Nog tien leerders van dieselfde skool word by die Emalahleni-hospitaal behandel,” het Jasper Zwane, woordvoerder van die departement, gesê. Die departement het ook amptenare na die skool gestuur om leerders en hulle ouers te ondersteun. Die LUR vir onderwys in die provinsie, Bonakele Majuba, gaan die hospitaal en skool Woensdag besoek. Zwane het gesê ŉ volledige verslag moet saamgestel word om die verloop van gebeure en oorsaak van die beweerde voedselvergiftiging te bepaal, asook om die weg vorentoe uit te stippel.